Я, безумоўна, не матэматык. І, на вялікае шчасце, сам характар тэстаў па грамадазнаўстве і гісторыі – іншы, чым па фізіцы, хіміі і матэматыцы (хаця, там ёсць свае “падводныя камяні”, але пра іх – іншым разам). Аднак, мне пашчасціла скончыць профільны фізіка-матэматычны клас у тыя часы, калі профілі ўжо былі і яшчэ былі, і профілі гэтыя былі, на шчасце, не падобныя да незразумелых “агрызкаў” на два апошнія гады навучання, якія ўводзяць зараз. Не ведаю, якую матэматыку вывучаюць сучасныя школьнікі, але рэшткаў маіх ведаў па той матэматыцы, якую вывучаў я (пра “розныя матэматыкі” пішу адмыслова), хапіла, каб ацаніць і недакладнасць многіх заданняў, а то і поўную бязглуздасць некаторых з іх.